CKดันปีหน้าทะลุ2หมื่นล้าน
ลุยประมูลงานรัฐ4.4แสนล.รักษาอัตรากำไรขั้นต้น10%
14 ก.ย. 2555

ลุยประมูลงานรัฐ4.4แสนล.รักษาอัตรากำไรขั้นต้น10%
“ช.การช่าง” ตั้งเป้ารายได้ปีหน้าทะลุ 2 หมื่นล้านบาท ทำสถิติสูงสุดต่อเนื่อง ลุยประมูลงานมูลค่า 4.4 แสนล้านบาท
นายประเสริฐ มริตตนะพร กรรมการรองกรรมการผู้จัดการใหญ่อาวุโส กลุ่มงานบริหาร บริษัท ช.การช่าง (CK) เปิดเผยว่า บริษัทตั้งเป้ารายได้ปีหน้าโต 10-15% จากปีนี้ที่คาดว่าจะมีรายได้ไม่ต่ำกว่า 1.8 หมื่นล้านบาท โดยคาดว่าปีหน้ารายได้จะเพิ่มขึ้นแตะระดับ 2.1-2.2 หมื่นล้านบาท สูงสุดเป็นประวัติการณ์ ซึ่งส่วนใหญ่มาจากการรับรู้รายได้จากงานในมือ (แบ็กล็อก) ที่มีอยู่ไม่ต่ำกว่า 1.2 แสนล้านบาท ที่เหลือเป็นส่วนแบ่งรายได้จากเงินลงทุนในบริษัทลูก
ทั้งนี้ ปีหน้าบริษัทยังคงตั้งเป้ารักษาอัตรากำไรขั้นต้นไว้ที่ประมาณ 10% จากปีนี้ที่อยู่ระหว่าง 8-10% ถึงแม้แนวโน้มราคาวัสดุก่อสร้างมีโอกาสปรับตัวสูงขึ้น เพราะมีความต้องการใช้มากจากการเปิดประมูลโครงการรัฐหลายโครงการ แต่บริษัทมั่นใจว่าด้วยระบบบริหารจัดการต้นทุนที่มีประสิทธิภาพจะทำให้อัตรากำไรขั้นต้นของบริษัทอยู่ในระดับที่ดี 
ขณะเดียวกัน บริษัทตั้งเป้าลดอัตราส่วนหนี้สินต่อทุน (ดี/อี) ให้เหลือต่ำกว่า 2 เท่า จากปัจจุบันอยู่ที่ 2.6 เท่า ด้วยการนำกำไรจากการขายหุ้นบริษัท ซีเค พาวเวอร์ (CKP) และกำไรจากการดำเนินงานบางส่วนไปชำระหนี้ โดยปัจจุบันบริษัทมีหนี้ที่มีภาระดอกเบี้ยจำนวน 2.6 หมื่นล้านบาท เป็นหุ้นกู้ประมาณ 1.2 หมื่นล้านบาท แต่เนื่องจากบริษัทมีฐานะการเงินแข็งแกร่งและไม่เคยผิดนัดชำระ ทำให้ได้อัตราดอกเบี้ยต่ำมากไม่เกิน 5.5%
นายประเสริฐ กล่าวว่า ภาพรวมธุรกิจรับเหมาก่อสร้างในปีหน้ายังคงสดใส เนื่องจากภาครัฐจะเปิดประมูลงานโครงการขนาดใหญ่จำนวนมาก เช่น รถไฟฟ้าสายสีเขียว ช่วงหมอชิต-สะพานใหม่ มูลค่าโครงการ 3.6 หมื่นล้านบาท งานก่อสร้างรถไฟฟ้าสายสีชมพู ช่วงแครายมีนบุรี มูลค่า 5 หมื่นล้านบาท งานวางรางรถไฟฟ้าสายสีเขียว ช่วงแบริ่ง-สมุทรปราการ มูลค่า 2,000 ล้านบาท และโครงการก่อสร้างโรงไฟฟ้า (SPP) เฟส 2 ที่บางปะอิน มูลค่างาน 5,000 ล้านบาท
นอกจากนี้ บริษัทยังเตรียมเข้าร่วมประมูลงานบริหารจัดการน้ำของภาครัฐมูลค่า 3.5 แสนล้านบาท โดยจับมือพันธมิตรในประเทศ 4-5 ราย และมีบริษัท ทีมกรุ๊ป เข้าร่วมด้วย โดยคาดว่าจะยื่นซองประมูลเร็วๆ นี้ และทยอยทราบผลปีหน้า ทั้งนี้บริษัทคาดว่าจะได้รับงานจากการเปิดประมูลดังกล่าว 20-25% ของมูลค่างานทั้งหมด
ขณะที่ในช่วง 2-3 วันนี้ บริษัทเตรียมเซ็นสัญญารับงานก่อสร้างโครงการทางพิเศษศรีรัช-วงแหวนรอบนอก มูลค่า 2.25 หมื่นล้านบาท ของบริษัท ทางด่วนกรุงเทพ (BECL) ซึ่งจะส่งผลให้แบ็กล็อกของบริษัทเพิ่มขึ้นเป็น 1.3 แสนล้านบาท ทำสถิติสูงสุดเป็นประวัติการณ์ แต่คาดว่าบริษัทจะรับรู้เป็นรายได้ปีนี้อีก 1 หมื่นล้านบาท ทำให้มีแบ็กล็อกส่งต่อไปถึงปีหน้าประมาณ 1.2 แสนล้านบาท